NaiveNeuron/SloPal huggingface dataset:
Matovič, Igor, dočasne poverený minister financií SR (2022-12-20):
Ďakujem pekne. Opäť sme si vypočuli múdrosti predsedu finančného výboru v úvodzovkách múdrosti, kde teda to sme počuli za predošlý mesiac ix-krát rozčuľovanie sa nad tým, ako je to možné, že nejaké výdavkové limity neboli schválené, čo to ministerstvo financií zablokovalo a neprijalo a nebolo sa schopné dohodnúť s Radou pre rozpočtovú zodpovednosť. Takže pravda je taká, že na Signále, dnes to asi používajú viacerí, máme vytvorenú skupinu ´koaličná rada´. Tam som dňa, dňa, dňa 29. 6. zavesil návrh metodiky od Rady pre rozpočtovú zodpovednosť s textom: „Preposielam návrh metodiky Rady pre rozpočtovú zodpovednosť na výpočet výdavkových limitov. Upozorňujem, že je to zásadný dokument, tak aby náhodou neušiel vašej pozornosti. A potrebujem k nemu do zajtra stanovisko jednotlivých politických koaličných strán.“ Hneď na to prišla v tejto diskusnej skupine koaličnej oficiálnej stanovisko od SME RODINA, že túto metodiku vetujú. Nikto iný sa za stranu SaS ani len neozval. Keď sa tam ozvala pani Zemanová, tak sa pýtala, kedy bude zverejnená daňová prognóza, ktorá absolútne nesúvisela s metodikou a s výdavkovými limitmi. Čiže strana SaS, akože strana odborníkov, ignorovala svoje povinnosti v rámci koaličnej zmluvy alebo koaličnej rady, lebo oni mali predsa vtedy iný, iné starosti. Vtedy bojovali celé leto za to, aby Matovič podstúpil alebo odstúpil na základe ich ultimáta. Svoje povinnosti si zanedbali, úplne im bolo ukradnuté, že mimoriadne vážny dokument o výdavkových limitoch alebo metodika o výdavkových limitoch je vetovaná iným koaličným partnerom. Bolo im to ukradnuté, mali to na saláme. Proces, samozrejme, bežal, lebo sa oni vôbec do toho nezaujímali a nepomáhali nám v tom, aby sme presvedčili koaličného partnera. A dnes tu máme, áno, následok, že v štátnom rozpočte alebo v návrhu zákona o štátnom rozpočte nie sú zakomponované výdavkové limity a musíme ich teraz dodatočne takýmto spôsobom na základe dohody s Európskou komisiou riešiť. Čiže bol by som veľmi rád, aby keď tu bude opäť predseda finančného výboru niekoho kritizovať, nech v prvom rade kritizuje seba. Že zanedbal svoje povinnosti, ktoré vyplývali z koaličnej zmluvy a ignoroval problém, na ktorý som upozornil a vopred som aj v tej komunikácii upozornil, že to je veľmi vážna vec a potrebujem stanovisko. Nedali stanovisko žiadne, nepomohli s ničím, a teraz sa tu hrajú, že teda oni o ničom vlastne doteraz nevedeli. Klamú ako obyčajne.
Ďuriš Nicholsonová, Lucia, podpredsedníčka NR SR (2017-05-18):
Jedna faktická poznámka na vaše vystúpenie. Pán poslanec Sopko, nech sa páči.
S. Janiš, poslanec: (2004-10-26):
Z tohto dôvodu ako spoločný spravodajca dovolím si neodporučiť na schválenie tie body spoločnej správy, ktoré môj predrečník navrhol. Ďakujem.
Laššáková, Jana, podpredsedníčka NR SR (2015-05-21):
Ďakujem pekne, pán podpredseda. Teraz, prosím, pán podpredseda vlády, aby ste v limite pätnásť minút odpovedali na otázky adresované predsedovi vlády podľa vyžrebovaného poradia. Prvá otázka je od poslanca Michala Lukšu a otázka znie: „Vážený pán predseda vlády, rast slovenskej ekonomiky v prvom štvrťroku 2015 bol podľa Eurostatu najrýchlejší v eurozóne. Je tento trend udržateľný aj do budúcna?“ Poprosím vás o odpoveď, pán podpredseda, ako aj o oznámenie ukončenia odpovede. Nech sa páči.
Goga, Pavol, poslanec NR SR (2012-04-04):
Ďakujem za slovo. Vážený pán prezident Slovenskej republiky, vážený pán predseda Národnej rady, kolegyne, kolegovia, milá vláda, dovoľte mi, aby som prečítal zápisnicu o výsledku tajného hlasovania o návrhu na voľbu predsedu Národnej rady Slovenskej republiky, ktoré sa konalo 4. apríla 2012. Na tajné hlasovanie o návrhu na voľbu predsedu Národnej rady Slovenskej republiky bolo vydaných a poslanci si osobne prevzali 148 hlasovacích lístkov, teda na voľbe bolo prítomných 148 poslancov. Po vykonaní tajného hlasovania overovatelia Národnej rady Slovenskej republiky spočítali hlasy a zistili, že v tajnom hlasovaní o návrhu na voľbu predsedu Národnej rady Slovenskej republiky všetci odovzdali hlasovacie lístky. Zo 148 odovzdaných hlasovacích lístkov bolo 0 neplatných. Zo 148 platných hlasovacích lístkov overovatelia zistili, že o návrhu na voľbu Pavla Pašku za predsedu Národnej rady Slovenskej republiky hlasovalo za 130 poslancov, proti 11 poslancov... (Potlesk.) Čiže ešte raz: za 130 poslancov, proti 11 poslancov, zdržalo sa 7 poslancov. Podľa čl. 89 ods. 1 Ústavy Slovenskej republiky a § 14 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov na zvolenie predsedu Národnej rady Slovenskej republiky je potrebný súhlas nadpolovičnej väčšiny hlasov všetkých poslancov. Overovatelia konštatujú, že v tajnom hlasovaní bol za predsedu Národnej rady Slovenskej republiky zvolený pán Pavol Paška. (Potlesk.) Ďakujem, skončil som. (Pokračovanie potlesku.)
Pčolinský, Peter, poslanec NR SR (2019-06-27):
Ďakujem pekne. V súvislosti s tou marihuanou už aj predtým tu kolega Dostál vystupoval a hovoril o tom. Ja som takisto toho názoru, že človek, ktorý v minulosti užíval drogy, nemá čo robiť v školstve. A poviem to možno pejoratívne, ako to cítim. Ja, ja by som mal veľký problém s tým, keby som zistil, že nejaký feťák alebo bývalý feťák učí moje dieťa. Toto naozaj nepatrí do výchovy a do nejakého procesu vzdelávania našich detí, to je jedna vec. A druhá vec, ty si, Aďa, hovorila o trošku takej ješitnosti, že ale ja som to predkladal vtedy a vtedy ste vy to nepodporili a teraz ste mi to ukradli. Toto sa tu deje bežne, ale na rozdiel od iných my hlasujeme za návrhy zákonov podľa ich obsahu, nie podľa toho, kto ich predkladá. Je to podľa mňa normálny prístup v súlade s nejakým zdravým sedliackym rozumom a častokrát nedostaneme hlas za náš návrh zákona, hoci s ním kolegovia súhlasia, len preto, lebo, citujem, veď vy ste mi minule nepodporili môj návrh zákona. Čiže to len aby ste chápali, aj v rámci opozície, teraz budem hovoriť o treťom rade, aj v rámci opozície nám konkrétne sa stalo, že náš návrh zákona neprešiel o dva hlasy len preto, že kolegovia v treťom rade povedali, že nezahlasovali sme za to preto, lebo jednak sa nám nechce; v treťom rade, v tomto; jednak sa nám nechce to robiť, čo vy tam navrhujete, a jednak, veď aj minule vy ste nám nezahlasovali, hej? Čiže takto sa rozhoduje niekedy o tom, či návrh zákona prejde alebo neprejde, a v našom prípade to bolo o dva hlasy. Ďakujem.
Gibalová, Monika, poslankyňa NR SR (2010-11-03):
Ďakujem, pán predseda. Vážené panie poslankyne, páni poslanci, ako spravodajca k vládnemu návrhu novely zákona o sociálnych službách som na 7. schôdzi Národnej rady podala vyčerpávajúcu informáciu o obsahu odôvodnenia nálezu Ústavného súdu, ktorý konštatoval, že čl. 1 § 8 ods. 2, čl. 1 § 8 ods. 3 zákona o sociálnych službách nie sú v súlade s čl. 35 ods. 1 v spojení s čl. 13 ods. 4 ústavy a že nie sú v súlade ani s čl. 35 ods. 1 v spojení s čl. 12 ods. 2 ústavy. Z nálezu Ústavného súdu pre nás vyplýva časovo obmedzená povinnosť zosúladiť, uviesť do súladu znenie zákona o sociálnych službách s nálezom. Vieme dobre, ako skončil pre nepozornosť poslancov pri hlasovaní na 7. schôdzi Národnej rady osud novely vládneho návrhu zákona o sociálnych službách, ktorý toto mal upraviť. Keďže čas je neúprosný a šesťmesačná lehota, ktorú máme k dispozícii na zosúladenie znenia zákona s ústavou, sa blíži, skupina poslancov sme sa rozhodli predložiť návrh novelizácie zákona o sociálnych službách v znení, ktoré vyrieši základný problém, teda nesúlad niektorých ustanovení zákona s ústavou. Očakávame podporu všetkých aj tých členov zákonodarného zboru, ktorých som naposledy označila za pôvodcu problémov, ktoré vznikli pri prijatí zákona o sociálnych službách a ktoré nás priviedli až do finále pred Ústavným súdom. Za vaše pochopenie a hlasovanie ďakujem.
Grendel, Gábor, podpredseda NR SR (2021-05-28):
Deväť faktických poznámok na vystúpenie pána poslanca Dostála. Pán poslanec Taraba, nech sa páči.
Z. Horváth, poslanec: (2003-10-24):
Pán predsedajúci, dajte hlasovať o všetkých bodoch spoločnej správy okrem bodu 12 s návrhom gestorského výboru tieto body schváliť.
Paška, Pavol, predseda NR SR (2012-06-28):
Hlasujeme. (Hlasovanie.) 142 prítomných, 60 za, 14 proti, 68 sa zdržalo. Návrh sme neschválili. Nebudeme pokračovať v rokovaní. Pán poslanec Kadúc bude uvádzať v prvom čítaní hlasovanie o návrhu pánov poslancov Juraja Drobu a Martina Poliačika na vydanie zákona, ktorým sa mení zákon č. 36 o rodine, je to tlač 77. (Hlasovanie o návrhu poslancov Národnej rady Slovenskej republiky Juraja DROBU a Martina POLIAČIKA na vydanie zákona, ktorým sa mení a dopĺňa zákon č. 36/2005 Z. z. o rodine a o zmene a doplnení niektorých zákonov v znení neskorších predpisov a o zmene a doplnení niektorých zákonov , tlač 77.)
Grendel, Gábor, podpredseda NR SR (2022-06-29):
Pán poslanec Vladimír Faič.
P. Paška, predseda NR SR: (2008-05-22):
Tento bod sme z návrhu pána poslanca Szigetiho neschválili.
Taraba, Tomáš, poslanec NR SR (2020-04-07):
Ďakujem za slovo. Ctená koalícia, ja si myslím, že jedna vec je robiť veci legálne a druhá vec je robiť legitímne. To, že vy pod koronu začínate presadzovať už, čokoľvek vás napadne a akýkoľvek lobista vás osloví, je, začína byť pre nás neprijateľné. Hovoríte tu, že netreba zálohovať plastové fľaše, treba to posunúť o jeden rok. V skutočnosti kolega Kazda povedal, že treba to úplne zrušiť do roku 2027, takže vám nejde o odklad, vám ide o to, aby sa o nerealizovalo vôbec. Ja som čítal rozhovor s ním. A hovoríte tu, že ide kríza na, na výro..., na predajcov nápojov, tak sa pýtam, vy teraz kopete za koho, za Coca-Colu, alebo za koho kopete, to sú tie firmy, ktoré sa cítite, že budú položené? To znamená, že dnes neexistuje podľa mňa jeden subjekt, ktorý by spochybnil, že plastové fľaše zamorujú prírodu, zamorujú moria, zamorujú všetko, a to, že vy kvôli korone ste ochotný nám tu podhodiť, aby v skrátenom konaní sme sa išli tváriť, že treba teraz zachraňovať Coca-Colu, tak to považujem za cynické. Ďakujem pekne.
Glváč, Martin, podpredseda NR SR (2016-10-20):
Pán poslanec, máte záujem o doplňujúcu otázku? Ak áno, nech sa páči.
Bugár, Béla, podpredseda NR SR (2011-12-01):
Ďakujem, pán predseda. Pani spravodajkyňa? Nie. Prerušujem rokovanie o tomto bode programu. Pán poslanec Muňko, nič. Ďakujem pekne. Teraz pristúpime k druhému čítaniu o vládnom návrhu zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov, ktorým sa mení a dopĺňa zákon č. 564/2004 Z. z. o rozpočtovom určení výnosu dane z príjmov územnej samospráve (tlač 590). Prosím teraz podpredsedu vlády a ministra financií. Akože čo uviesť? Pán podpredseda vlády a minister financií, nech sa páči, môžete uviesť daný vládny návrh zákona č. 564/2004 Z. z. o rozpočtovom určení výnosu dane z príjmov územnej samospráve. Mýliť sa je ľudské, síce to nie je môj omyl, ale v programe fakt je to tak, vidíte, pán podpredseda. V programe je vládny návrh zákona, ktorým sa mení a dopĺňa zákon č. 595/2003 Z. z. o dani z príjmov a zákon č. 564/2004 Z. z. o rozpočtovom určení. Nech sa páči, takže toto je ako správne uvedenie problematiky. Nech sa páči. (Rokovanie o vládnom návrhu zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov a ktorým sa mení a dopĺňa zákon č. 564/2004 Z. z. o rozpočtovom určení výnosu dane z príjmov územnej samospráve a o zmene a doplnení niektorých zákonov v znení neskorších predpisov , tlač 590.)
Hrnčiar, Andrej, podpredseda NR SR (2018-05-09):
Takže vyhlasujem všeobecnú rozpravu za skončenú. Takže pristúpime k prvému čítaniu o vládnom návrhu zákona, ktorým sa mení a dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov. Vládny návrh zákona je uverejnený ako tlač 946, návrh na jeho pridelenie na prerokovanie výborom je v rozhodnutí č. 997. Prosím ministra práce, sociálnych vecí a rodiny Slovenskej republiky Jána Richtera, aby vládnym návrh zákona uviedol. Pán minister, môžeš.
R. Zajac, minister zdravotníctva SR: (2003-03-06):
Po prvé, ministerstvo zdravotníctva úsekom štátnej kontroly môže kontrolovať len tie prostriedky, ktoré na výstavbu HOSPIC-ov pridelilo. V roku 2003 v štátnom rozpočte účelovým viazaním bolo 20 mil. viazaných z výnosu lotérií a tie boli pridelené na dobudovanie 4 alebo 5 HOSPIC-ov, tá informácia je na internete, dokonca viem aj povedať, ktoré sú. Je to už rozdelené a pridelené. To, čo vy hovoríte, je z minulých rokov prekontrolované, či boli investované. A táto kontrola beží a bude ukončená k 31. 3. To, čo zatiaľ nie je a čo tiež tam je niekde otázka, poviem radšej teraz, lebo je to dôležité povedať, je, že z poistných systémov HOSPIC-e zatiaľ neboli financované. To znamená, HOSPIC-e, zatiaľ ich samotná prevádzka, starostlivosť o toho klienta je financovaná z charity, zo sponzorstva, z nadácií, ale určite nie zo zdravotného poistenia. Pripravujeme nový cenový výmer, ktorý by mal začať platiť. My ho predložíme ministerstvu financií ku koncu mesiaca marec s tým, že ministerstvo financií vzhľadom na dobrú spoluprácu, predpokladám, že nám dá nový cenový výmer k dispozícii k 1. máju, kde  zavádzame prvýkrát v dejinách  Slovenska financovanie HOSPIC-ovej starostlivosti ako jednej zložky zdravotnej starostlivosti, aj keď ide vždy o to terminálne štádium. A vychádzame z predpokladu, že zatiaľ máme pracovný vzorec, že budeme preplácať 10 dní akoby 10-dňový turnus, lebo tam je predpoklad, že zhruba toľkokrát nejakú sumu na obyvateľa. Vychádzame z toho, že zatiaľ to nemalo nič, teraz musíme dať do toho niečo. Ale narážam aj späť na tú odpoveď, že nie celá starostlivosť, ktorá je v HOSPIC-och, je zdravotná, skôr naopak, menšina tej starostlivosti je zdravotná a väčšina už je v tom pojme opatrovanie. A to, čo naozaj máte pravdu, pani poslankyňa, čo si aj my uvedomujeme a čo veľmi dôrazne chcem kontrolovať, je, že dávali sa peniaze na HOSPIC-e, ale my zatiaľ vieme o reálne fungujúcich, alebo iba jeden jediný, o ktorom reálne viem povedať, že funguje, je oddelenie paliatívnej starostlivosti u Sv. Alžbety. A ďalej niektoré HOSPIC-ové postele, ktoré sú však skôr podľa môjho pocitu HOSPIC-ové postele pre potreby kontroly ako na reálne poskytovanie tejto služby. Je však pravda, že tento rok sme 20 mil. rozdelili na päť HOSPIC-ov, čo majú byť inštitúcie ako také, teda buď existujú, alebo sa majú dostavať z týchto  prostriedkov, ktoré  budú výlučne HOSPIC-ové, nebudú spojené so žiadnym iným medicínskym zariadením. A na tieto HOSPIC-e pripravujeme financovanie tejto služby v tej úrovni, aby sme zabezpečili našim občanom, tým, ktorí sa tam dostanú alebo budú túto službu potrebovať, teda tú dôstojnú službu, ktorú oni ozaj potrebujú. A mňa samého, a to je taká posledná veta, zarazilo, že napriek dosť veľkým prostriedkom, ktoré vynakladáme niekedy aj na nezmysly, doteraz nikto nikdy na HOSPIC-e zo zdravotného poistenia neuvoľnil ani korunu.
Kotleba, Marian, poslanec NR SR (2020-12-08):
Ďakujem všetkým kolegom za poznámky a zhodnotil by som to možno takto, že tí ľudia, tí zúfalí majitelia, prevádzkovatelia tých reštaurácií, fitnescentier, oni sa nerozhodli zo dňa na deň, že ideme robiť zle Matovičovi, že nejdeme rešpektovať vládu, oni čakali trištvrte roka, trištvrte roka, pán minister, trištvrte roka, kolegovia z koalície, že pre nich nájdete nejaký plán na, keď nieže rozvoj, na záchranu, aby mohli normálne fungovať aj keď v skromnosti, ale aby mohli aspoň trošku normálne fungovať. Po trištvrte roku sa nedočkali ničoho, len sľubov, prázdnych sľubov, ale o to silnejších vyhrážok, o to silnejšieho vydierania zo strany vlády, zo strany, ako to vnímajú ľudia, zo strany štátu. Tak sa im dnes nečudujte, neurážajte ich a hlavne ešte raz vám úplne v pokoji a v kľude vravím, neskúšajte, neskúšajte to na nich s pokutami.
J. Halecký, poslanec: (2009-10-22):
K samotnému zákonu asi toľko. Myslím si, že aj prijatie zákona o zákaze ťažby uránu je predčasné aj vzhľadom na to, čo bolo povedané, že sú tu širšie súvislosti aj legislatívne, ale aj, dá sa povedať, technické, pretože samotný prieskum nikdy ešte neznamená ťažbu a neznamená ťažbu na dlhé, možno nieže roky, ale desaťročia. Zrejme asi od ťažby uránu, spracovania, vybavenia technického, bezpečnostného je to záležitosť, ktorá sa dotýka nielen nás vzhľadom na náročnosť prípadného projektu, ale aj zahraničných účastníkov. Takže osobne si myslím, že jediné, čo by malo za následok prijatie tohto zákona, by bolo, že by sa utlmil záujem ľudí, čo tomu rozumejú zo zahraničia, utlmil by sa výskum a v podstate to, čo sme povinní o svojej krajine, o svojom prostredí v širšom zmysle slova vedieť, by sme možno nedosiahli. Tak predpokladám, že budú a musia sa rešpektovať aj tie priority, ako je pitná voda, rekreácia, želanie okolitých obcí, mesta a tak ďalej. Ale chcem sa opýtať pani predkladateľky, ale aj pána poslanca Gála, čo k tomu vystupoval, či prijatie takýchto zákonov nie je predčasná a utlmujúca záležitosť aj v problematike ako celku.
Sulík, Richard, predseda NR SR (2010-12-03):
Ďakujem pekne. Na rade je ďalší rečník do rozpravy, pán poslanec Vážny, nech sa páči.
Richter, Ján, poslanec NR SR (2022-05-05):
Ďakujem pekne za slovo, pán podpredseda Národnej rady. Vážený pán predsedajúci, vážené kolegyne, kolegovia, v súlade s § 73 ods. 1 zákona o rokovacom poriadku som bol výborom určený za spravodajcu k návrhu zákona, ktorý je uvedený pod tlačou 993. Predkladám informáciu k predloženému návrhu zákona. Návrh spĺňa náležitosti podľa rokovacieho poriadku a legislatívnych pravidiel tvorby zákonov. Súčasťou predloženého návrhu je aj stanovisko Ministerstva financií Slovenskej republiky, preto v zmysle oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada vo všeobecnej rozprave uzniesla na tom, že návrh zákona prerokujeme v druhom čítaní. V súlade s rozhodnutím predsedu Národnej rady č. 1032 z 11. apríla tohto roku navrhujem, aby návrh zákona prerokoval: ústavnoprávny výbor a Výbor Národnej rady pre sociálne veci. Za gestorský výbor navrhujem výbor pre sociálne veci a odporúčam, aby predmetný návrh zákona výbory prerokovali do 10. júna tohto roku a v gestorskom výbore do 13. júna. Pán podpredseda, prosím, otvorte všeobecnú rozpravu.
Plavčan, Peter, minister školstva, vedy, výskumu a športu SR (2016-11-28):
Vážená pani predsedajúca, vážené dámy, vážení páni, návrh zákona, ktorým sa mení a dopĺňa zákon č. 396/2012 Z. z. o Fonde na podporu vzdelávania, predkladám ako iniciatívny materiál. Fond na podporu vzdelávania poskytuje ako neštátny účelový fond pôžičky študentom vysokých škôl a pedagogickým zamestnancom a odborným zamestnancom v regionálnom školstve. Základným problémom fondu pri poskytovaní pôžičiek je nedostatok finančných prostriedkov. Výšku disponibilných finančných prostriedkov negatívne ovplyvňujú viaceré ekonomické činitele. Navrhuje sa riešiť tento nedostatok dvoma nosnými zmenami, a to možnosťou fondu výlučne na účel poskytovania pôžičiek prijímať úvery z medzinárodných finančných inštitúcií a komerčných bank, možnosťou čerpať dotáciu z rozpočtovej kapitoly ministerstva. Novela tiež reflektuje požiadavky žiadateľov o pôžičku k podmienkam na poskytovanie pôžičiek, zvyšuje sa počet termínov na predkladanie žiadostí, zohľadňuje sa viac nepriaznivých sociálnych situácií a umožňuje sa aj odklad splátok študentom aj pedagógom v prípade nezamestnanosti. Rozširuje sa aj okruh oprávnených žiadateľov o vysokoškolských učiteľov, výskumných pracovníkov a umeleckých pracovníkov, pričom všetci musia mať do 35 rokov v záujme zlepšenia ich sociálnej situácie. A týmto reagujeme aj na Bratislavskú deklaráciu mladých výskumníkov, kde v rámci slovenského predsedníctva mladí výskumníci hovorili na rôznych fórach o tom, že je potrebné zabezpečiť lepšie podmienky nielen na ich pracovnú, ale aj životnú kariéru. Vážené panie poslankyne, vážení páni poslanci, ďakujem vám za pozornosť a dovoľujem si vás požiadať o prerokovanie schváleného, schválenie predloženého návrhu zákona. Ďakujem.
Osuský, Peter, poslanec NR SR (2014-11-26):
Pán predseda, a ako by som dotvrdil, že sa darilo, tak prosím (smiech v sále) o opravu môjho hlasovania za kladné.
Suja, Miroslav, poslanec NR SR (2021-06-15):
Ďakujem za slovo, pán predseda. Tak, vážený pán minister Mikulec, vy nie ste zodpovedný podľa vás za nič. Ale vy ste zodpovedný za to, že vznikla tá pracovná skupina a za jej metódy, ktoré používa. Lebo vy ako minister by ste to mohol zatrhnúť, keď vidíte podľa správy SIS, že porušujú zákon. Fakt ste v tom nie namočený. Keďže ste tak neurobil, takže ste v tom takisto, ako vyplýva z tej správy SIS. Vy ste zodpovedný za to, že váš otec dostal zákazku, lebo keby nie vy, tak môžte tu hovoriť, komu chce, čomu chce, váš otec tú zákazku nedostane. Vy ste zodpovedný za to, že firma, kde nejak spolupracoval váš brat, kde je to telefónne číslo, dostala ešte väčšiu zákazku, tak nám tu nehovorte, že vy nie ste za nič zodpovedný. Vy ste zodpovedný za to, že váš otec dostal nájomné 800-tisíc za byt od Vojenského obranného spravodajstva alebo Vojenského spravodajstva, teraz neviem presne od ktorého. Či myslíte, že len tak prišli na vášho otca a tých 800-tisíc mu niekto dal, že za to, že vy máte modré oči alebo čierne, alebo neviem aké. Ale skôr čierne. Viete, vy ste zodpovedný za to, že Pčolinský nebol zbavený mlčanlivosti, lebo vy ste mohol vyzvať vyšetrovateľa, keď ste chcel spochybniť alebo vyvrátiť všetky tieto podozrenia, aby požiadal o jeho zbavenie mlčanlivosti a prezidentka by ho bola zbavila. Ale vy ste urobil všetko pre to, aby sa to nestalo. Takže, pán minister, vy sa tu netvárte ako anjelik. Vy ste o všetkom od začiatku vedel. A ak ste nevedel, tak potom nemáte čo na tom ministerskom kresle robiť. Lebo si robia vaši ľudia, čo chcú. Pán minister, vy ste zlyhal na celej čiare. Ale ja sa bojím, že toto neni zlyhanie z neschopnosti, ale z vypočítavosti. A presne tak, ako tá správa SIS hovorí, že vy ste jeden z tých troch ľudí, ktorí ovládajú túto zločineckú skupinu a chcú zničiť aj posledné zvyšky tohto právneho štátu, ktoré tu ešte ostali. A môžete sa tváriť a pozerať mi do očí, koľko chcete. Toto je môj názor, za ktorým si stojím. A môžu sa vyhrážať a chodiť z NAKY od vás, kto chce za mnou, čo chce, za týmto si budem stáť ďalej.
V. Veteška, podpredseda NR SR: (2006-08-03):
Teraz o slovo požiadal predseda vlády pán Robert Fico.
Hrnčiar, Andrej, podpredseda NR SR (2017-06-14):
Som rád, že môžem otvoriť rozpravu. O slovo požiadal pán poslanec Ondrej Dostál, nech sa páči.
Grendel, Gábor, podpredseda NR SR (2022-10-04):
Záverečné slovo pán spravodajca.
P. Hrušovský, predseda NR SR: (2002-11-15):
Konštatujem, že nie je to tak, preto vyhlasujem rozpravu za skončenú. Keďže v rámci tretieho čítania neboli podané žiadne pozmeňujúce a doplňujúce návrhy, pristúpime k hlasovaniu o vládnom návrhu zákona ako o celku. Prosím, páni poslanci, prezentujme sa a hlasujme. (Hlasovanie.) Prítomných je 137 poslancov, za  návrh 76, proti 58,  zdržali sa 2, nehlasoval 1. Konštatujem, že sme schválili vládny návrh zákona, ktorým sa mení a dopĺňa zákon č. 312/2001 Z. z. o štátnej službe a o zmene a doplnení niektorých zákonov. Panie poslankyne, páni poslanci, teraz pristúpime k ďalšiemu bodu programu, ktorým je opakovaná voľba členov Rady Slovenskej televízie a členov Rozhlasovej rady. Na včerajšom rokovaní sme z deviatich členov rady zvolili po päť členov. Je potrebné, aby Národná rada Slovenskej republiky dovolila štyroch členov Rady Slovenskej televízie a štyroch členov Rozhlasovej rady. Teraz pristúpime k opakovanej voľbe. Pripomínam, že do opakovanej voľby postúpili všetci navrhnutí kandidáti okrem tých, ktorí boli zvolení. Teda na hlasovacích lístkoch budete mať uvedené mená navrhnutých kandidátov, tak ako boli v prvom kole. Pripomínam, že svoju voľbu vyjadríte tak, že na každom hlasovacom lístku, pri každom mene a priezvisku kandidáta zakrúžkujete tú alternatívu, za ktorú hlasujete, to je buď za, proti, alebo zdržiavam sa. Chcem upozorniť, že platný je ten hlasovací lístok, na ktorom je zakrúžkovaná alternatíva za najviac u štyroch navrhnutých kandidátov, teda volíme maximálne štyroch navrhnutých kandidátov. Hlasovacie lístky sú farebne odlíšené. Hlasovací lístok na voľbu členov Rady Slovenskej televízie je zelenej farby a hlasovací lístok na voľbu členov Rozhlasovej rady je biely lístok. Pán poslanec Hort.
Ďuriš Nicholsonová, Lucia, podpredsedníčka NR SR (2018-11-29):
Ďalšia otázka, od pána poslanca Grendela, len nevidím ho v rokovacej sále. Takže budeme pokračovať. Opäť otázka od pána poslanca Dostála, tentoraz na podpredsedu vlády pre investície a informatizáciu pána Rašiho: „Ak sa vláda SR hrdí tým, že sme v jadre európskej integrácie, nemali by aj u nás na podozrenia z plagiátorstva alebo nečestného získania titulu reagovať najvyšší ústavní činitelia rezignáciou podobne, ako sa to v totožnej situácii opakovane deje v iných členských krajinách EÚ?“ Nech sa páči.
Laššáková, Jana, podpredsedníčka NR SR (2015-04-16):
Pán poslanec Kaník, nech sa páči. Pán poslanec Zajac, prepáčte.
Ďuriš Nicholsonová, Lucia, podpredsedníčka NR SR (2017-01-31):
Pán poslanec Farkašovský, nech sa páči.
Stančík, Andrej, poslanec NR SR (2022-02-15):
Ďakujem za slovo. Ďakujem za úprimný prejav, za seba môžem povedať, že túto reformu podporím, či už v prvom, alebo v druhom čítaní a moju plnú dôveru má premiér a ministerka. Ja mám niekedy pocit, že na Slovensku my všetci chceme reformy, všetci chápeme, že treba zmenu. Ale my chceme tú čokoládu bez cukru, chceme tú kávu bez kofeínu a chcem vyhrať maratón bez toho, aby sme to museli zabehať. Pretože či to už je súdna reforma, alebo reforma zdravotníctva, tak stále sú tam tie isté argumenty, že všetci vieme, že ten systém nijako nefunguje, všetci vieme, že ho treba zmeniť a zmena bolí. A akonáhle sa rozmýšľa o presunutí nemocnice alebo súdu, tak všetci začnú protestovať, pretože ako keby je prvoradé, aby ten súd alebo nemocnica boli práve v mojej obci alebo v mojom meste a druhoradé je, či ten súd, alebo nemocnica pracujú kvalitne, či tá zdravotná starostlivosť je dobrá, či ten sudca je kompetentný a odborný ako kebyže do toho, na ten súd a do tej nemocnice chodíme každý týždeň. Takže ja verím, že pokiaľ budú aj tie zmeny a presne sú to dobre odkomunikované, tak táto reforma prejde. Verím, že v druhom čítaní sa tie pripomienky rôznych koaličných strán vyriešia, pretože naozaj táto vláda má mandát na to, aby robila zmeny. A už dnes je neskoro a pokiaľ sa kvôli nejakým malichernostiam alebo politikárčeniu tieto reformy neschvália, tak budúce generácie nám to veľmi nepekne odplatia. Ďakujem.
Žiga, Peter, podpredseda NR SR (2023-11-16):
S ďalšou faktickou poznámkou pán poslanec Kalivoda.
Bugár, Béla, podpredseda NR SR (2010-10-13):
Pán poslanec Číž.
P. Paška, predseda NR SR: (2007-10-25):
(Hlasovanie). 81 prítomných, 78 za, 1 sa zdržal, 2 nehlasovali. Váš návrh sme odsúhlasili.
Bugár, Béla, podpredseda NR SR (2017-10-11):
Prezentujme sa a hlasujeme. (Hlasovanie.) Prítomných 139 poslancov, za 93, proti 5, zdržalo sa 41 poslancov. Konštatujem, že sme v treťom čítaní . Pýtam sa, či sa hlási niekto s legislatívno-technickými opravami do rozpravy. Nie. Vyhlasujem rozpravu za skončenú. Nech sa páči.
Droba, Juraj, poslanec NR SR (2017-04-05):
Igor, keď som videl na tabuli svietiť tvoje meno, tak som vedel, že ideš povedať niečo zásadné. Akurát som sa s takými miernymi obavami trochu obával, že či náhodou nepôjdeš smerom, akým idú predkladatelia tohto nezmyselného návrhu zákona. No a ty namiesto toho, aby si šíril ďalšiu nenávisť a budil strach v ľuďoch, tak si ukázal tú najkrajšiu tvár kresťanstva, ktorá je o láske a o mieri. Takže ti ďakujem a dovolím si povedať, že v téme viery si možno prvý – ale o to silnejší – raz hovoril aj v mojom mene. Ďakujem.
P. Paška, predseda NR SR: (2007-01-30):
Nech sa páči, pán spravodajca.
Glváč, Martin, podpredseda NR SR (2019-01-30):
Ďakujem. S faktickými poznámkami dvaja poslanci. Končím možnosť prihlásiť sa. Ako prvá pani poslankyňa Smolíková, nech sa páči.
Nicholsonová, Lucia, poslankyňa NR SR (2012-09-18):
Len veľmi krátko. Ja som práve pred chvíľkou dostala informáciu, že máme zajtra k tomu rokovanie výboru, to znamená, obidvaja páni ministri menovaní prídu na výbor a podajú tú informáciu. Potom my sme tu od toho, aby sme to pretlmočili v prípade potreby plénu Národnej rady. Takže nemáme s tým najmenší problém.
Kaliňák, Robert, podpredseda vlády a minister vnútra SR (2014-05-15):
Ďakujem pekne. Vážená pani predsedajúca, vážené dámy poslankyne, páni poslanci, dovoľte mi, aby som z poverenia predsedu vlády v znení príslušných ustanovení rokovacieho poriadku Národnej rady Slovenskej republiky ospravedlnil z dnešného rokovania na hodine otázok neprítomných členov vlády a oznámil ministrov poverených ich zastupovaním, ministra obrany Martina Glváča (GLOBSEC), nie sú na neho kladené otázky, ministra kultúry Marka Maďariča, má pracovné povinnosti, nie sú na neho kladené otázky. Ďakujem pekne.
Laššáková, Jana, podpredsedníčka NR SR (2015-06-19):
Prosím, prezentujme sa a hlasujeme. (Hlasovanie.) Prítomných 128 poslancov, za návrh bolo 91, proti nebol žiaden, zdržalo sa 37 poslancov. Konštatujem, že Národná rada sa uzniesla, že tento návrh zákona prerokuje v druhom čítaní. Ďalšie uvádzajte hlasovanie na pridelenie výborom, na určenie gestorského výboru.
Bugár, Béla, podpredseda NR SR (2011-11-30):
Takže o 14.00 hodine pokračujeme. (Prerušenie rokovania o 12.01 hodine.) (Pokračovanie rokovania o 14.00 hodine.)
Žiga, Peter, podpredseda NR SR (2023-12-08):
Ďakujem pekne, zaujmite miesto pre spravodajcov. Týmto otváram rozpravu. Do rozpravy som dostal jednu písomnú prihlášku. Pani poslankyňa Kalmárová, nech sa páči.
Beluský, Martin, poslanec NR SR (2021-06-24):
Ďakujem, mám pripravenú. Pán poslanec Šefčík, vy ste sa vo svojom príspevku vrátili do minulosti, do času, kedy sme prerokovávali návrh zákona pani poslankyne Záborskej. Vy ste na tom hlasovaní sa snažili nejak odhaliť to, že my sa tej téme v skutočnosti nevenujeme vážne alebo že sme pri tom hlasovaní neukázali nejakú svoju tvár. Ja mám v našom klube na starosti to, aby som dával pozor na hlasovania, takže kedykoľvek v budúcnosti budete mať nejaké otázky, prečo sme hlasovali tak, alebo onak, kľudne sa na mňa obráťte, ja vám to veľmi rád vysvetlím a rád vám to vysvetlím aj teraz, pretože ten zákon pani poslankyne Záborskej, on zlepšoval tú ochranu života detí, určite áno, aj keď možno nie do takej miery, ako by sme boli my spokojní, ale zlepšoval, čiže preto sme boli rozhodnutí ten zákon podporiť. Avšak v druhom čítaní bol predložený štrnásťstranový pozmeňovací návrh, veľmi rozsiahly pozmeňovací návrh predložila aj pani poslankyňa Cigániková. A ten pozmeňovací návrh pani poslankyne Záborskej v niektorých veciach ten zákon dopĺňal, boli tam niektoré nové veci, ale v niektorých bodoch sa podľa nášho pohľadu, podľa našej analýzy sa vracal k tej ochrane života ako keby trošku zase naspäť. Čiže v tých bodoch, kde sme si to vyhodnotili, že tam to proste nie je dobré, lebo sa zase budeme vracať, sme sa rozhodli, že to proste nepodporíme. A jedna forma, jedna forma, to, akým spôsobom to môžeme spraviť, je proste neprezentovať sa a skúsiť to zablokovať, pretože nemáme inú možnosť lepšiu, pretože keby sme sa prezentovali – aj keby sme boli proti –, aj tak by to prešlo, ale keď sa neprezentujeme, tak to aspoň čiastočne na chvíľu vieme zablokovať. To, že to robila aj pani poslankyňa Cigániková a ostatní poslanci, to neznamená, že sme sa navzájom dohodli, to proste sme obidvaja využili rovnaký nástroj. A ak máte nejaké pochybnosti alebo otázky, ja si veľmi rád s vami ten pozmeňujúci návrh prejdem, znovu ho môžme vytlačiť a každý jeden bod vám vysvetlím, ako sme sa k nemu posta... (Prerušenie vystúpenia časomerom.)
Grendel, Gábor, podpredseda NR SR (2022-02-23):
Myslím, že to bola pani kolegyňa Pleštinská, ktorú tiež, prosím, touto cestou.
Grendel, Gábor, podpredseda NR SR (2020-11-27):
Ešte jeden procedurálny návrh, pán poslanec Čekovský.
Drucker, Tomáš, minister školstva, vedy, výskumu a športu SR (2023-12-06):
Ďakujem pekne, vážený pán predseda, vážené panie poslankyne, vážení páni poslanci, predkladám vládny návrh zákona na skrátené legislatívne konanie o vládnom návrhu, ktorým sa mení a dopĺňa zákon č. 597/2003 Z. z. o financovaní základných, stredných škôl a školských zariadení v znení neskorších predpisov a ktorým sa dopĺňajú niektoré zákony. Tento návrh zákona reaguje na potrebu samotný zákona, ktorý bude prekladaný navrhuje reagovať na potrebu plniť cieľ reformy 3 komponentu 6 Plánu obnovy a odolnosti Slovenskej republiky. Prvým krokom plnenia tohto cieľa bola komplexná zmena systému a transformácie zariadení poradenstva a prevencie. Druhým krokom plnenia tohto cieľa je zmena ich financovania. Navrhovaná zmena financovania spočíva v tom, cirkevné zariadenia poradenstva prevencie a súkromné zariadenia poradenstva a prevencie už nebudú financované obcami alebo samosprávnymi krajmi z výnosu z dane príjmov fyzických osôb, ale budú financované zo štátneho rozpočtu. Zároveň pri financovaní štátnych aj neštátnych zariadení poradenstva a prevencie sa bude postupovať nielen podľa počtu detí, ale aj podľa výkonov odborných činností, čo bola jednou z kľúčových požiadaviek sektoru. Schválený zákon má byť aj prílohou k štvrtej žiadosti o platbu z prostriedkov plánu obnovy a odolnosti, táto žiadosť o platbu sa má podávať v prvej polovici decembra roku 2024, pričom zákon sa k žiadosti sa prikladá ako dôkaz plnenia tohto cieľa, preto je nevyhnutné, aby bol zákon, návrh zákona schválený Národnou radou Slovenskej republiky pred podávaním štvrtej žiadosti o platbu. Dovoľte mi požiadať vás o schválenie tohto návrhu na skrátenie legislatívneho konania o zmene tohto zákona. Účinnosť zákona je potrebná k 1. januáru 2024, aj vzhľadom na predchádzajúce volebné funkčné obdobie nebolo možné schváliť tento zákon, návrh zákona skôr. Zároveň chcem podotknúť, že všetky tieto zariadenia, súkromné, sú pripravené na zmenu financovania, máme ich odobrené. Návrh zákona je aj odobrený aj ministerstvom financií a sú v rozpočte, v návrhu rozpočtu na budúci rok alokované aj finančné prostriedky. Chcem sa preto poďakovať všetkým vopred za schválenie tejto zmeny v skrátenom legislatívnom konaní. Ďakujem.
Ferenčák, Ján, poslanec NR SR (2020-04-07):
Ďakujem. No viete, ja to beriem z praxe. To znamená, ten, kto je primátor alebo starosta, vie, o čom hovorí. Ja tiež neriešim, poviem, odborné profesie, ktorým nerozumiem. To znamená, venujem sa tomu, čomu rozumiem. Možno len takú jednu otázku, lebo hovoríme vždy o obmedzenom režime len počas tejto mimoriadnej situácie, to nehovoríme o zmene celého zákona, takže to vyzerá, ako keby sme menili celý zákon 369, a to bude iná diskusia. Ako vážne. Ale možno ja takú dám jednoduchú otázku, lebo pani Pleštinská je sama starostka takej menšej obce, či je plne stotožnená s tým pozmeňujúcim návrhom, ktorý predložila, a či si za ním, plnohodnotne za ním, za týmto návrhom stojí. Veľmi jednoduchá otázka. Ďakujem.
Paška, Pavol, predseda NR SR (2014-09-23):
Takže hlasujeme o návrhu. (Hlasovanie.) 112 prítomných, 35 za, 62 proti, 15 sa zdržalo. Procedurálny návrh sme neschválili. Pán poslanec Géci uvedie hlasovanie o uznesení Národnej rady k správe Výboru Národnej rady Slovenskej republiky pre obranu a bezpečnosť o stave použitia informačno-technických prostriedkov za rok 2013 . Je to tlač 944.
Grendel, Gábor, podpredseda NR SR (2022-11-09):
Pán minister, máte možnosť v rozsahu dvoch minút reagovať. Nie. Takže v rozprave teraz vystúpi pani poslankyňa Mária Kolíková ako jediná ústne prihlásená do rozpravy.
Duchoň, Daniel, poslanec NR SR (2014-10-14):
Ďakujem pekne. Ja by som rád uviedol na pravú mieru niektoré skutočnosti týkajúce sa napríklad aj prepúšťania v Panasonicu. Vôbec to nie je z dôvodu toho, že by sa tu zhoršovalo podnikateľské prostredie, ale jednoducho treba brať do úvahy aj to, že sa konkrétne v prípade Panasonicu mení trh, čo sa týka výroby dévedečiek, respektíve Blu-ray nosičov. Jednoducho ten trh sa správa úplne ináč. Dnes sa uprednostňuje sťahovanie virtuálneho, proste hudby a tak ďalej. To znamená, na toto tá spoločnosť musela reagovať tým, že objem jej výroby sa rapídne znižuje. A vôbec nie je pravda, že by sem neprichádzali nové investície. Predsa je tu holandský výrobca komponentov požiarnej techniky, ktorý má v pláne vytvoriť 50 miest. Ďalej je rakúska spoločnosť ZKW v Krušovciach, ktorá vyrába svetlá do motorových vozidiel, ktorá dnes deklaruje, že do konca roku plánuje zvýšiť počet zamestnancov z 1 200 na 1 400, preinvestovať 55 mil. eur do nových hál, strojov a administratívnej budovy a tak ďalej. Ďalej holandská spoločnosť na výrobu betónových prefabrikátov. To znamená, chcem len povedať toľko, že Slovensko naďalej zostáva zaujímavou krajinou aj z pohľadu príchodu nových investícií. A už vôbec neplatí to, že by tu spoločnosti končili a odchádzali z dôvodu zhoršujúceho sa podnikateľského prostredia. Jednoducho len reagujú na zmeny správania sa trhu, na zmeny v podstate objemu ich zákaziek, ktoré vyplývajú z úplne iných faktorov. Ďakujem pekne.
Šofranko, Mária, poslankyňa NR SR (2022-11-08):
Pán predsedajúci, teraz dajte, prosím, hlasovať o druhom pozmeňujúcom návrhu poslankyne Petry Krištúfkovej.
Pellegrini, Peter, predseda NR SR (2024-02-21):
Pán poslanec Pollák.
Mesterová, Zuzana, poslankyňa NR SR (2024-09-13):
Ďakujem pekne za slovo, pán predsedajúci. Som rada, že ste prišli, lebo faktická bude smerovať aj k vašej osobe, tak aspoň si to vypočujete. Pán Tibor Gašpar naposledy minulý týždeň v našej spoločnej diskusii povedal, že pani Kolíkovú odvolali preto, že porušila rokovací poriadok. Ja som sa ho vtedy pýtala, či aj na seba aplikuje rovnaký meter. Tak by som len doplnila, prečo si myslím, že by mal. Nález Ústavného súdu na str. 61, ktorým Ústavný súd posudzoval trestné kódexy prijaté a legislatívny proces, ako boli prijaté, konštatoval: Ústavný súd dospel k záveru, že aj pri zohľadnení širokej miery politického uváženia je nutné konštatovať, že Národná rada pri prijímaní napadnutého zákona postupovala v rozpore s § 89 ods. 1 zákona o rokovacom poriadku, keď podľa názoru Ústavného súdu nepreukázala splnenie podmienok na skrátené legislatívne konanie. No a teraz čo s tým spravíme, pán Gašpar? Vy ako podpredseda Národnej rady, podpredseda ústavnoprávneho výboru, predseda výboru pre obranu a bezpečnosť a spravodajca týchto trestných kódexov odstúpite z týchto funkcií, keď ste porušili rokovací poriadok? Alebo, pán Čellár, predseda ústavnoprávneho výboru, cez ústavnoprávny výbor prešla táto novela v skrátenom legislatívnom konaní. Ako to bude? Zvolíme pani Kolíkovú, alebo vy sa vzdáte týchto funkcií, či nebude rovnaký meter?
Drábiková, Lucia, poslankyňa NR SR (2021-05-04):
Vážený pán predseda, vážené kolegyne, vážení kolegovia, v súlade s § 73 zákona o rokovacom poriadku som bola výborom určená za spravodajkyňu k návrhu zákona, ktorý je uvedený pod tlačou 499. Predkladám informáciu k predloženému návrhu zákona. Návrh spĺňa náležitosti podľa rokovacieho poriadku a legislatívnych pravidiel tvorby zákonov. V zmysle oprávnení, ktoré pre mňa ako spravodajkyňu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady č. 517 zo 16. apríla 2021 navrhujem, aby návrh zákona prerokovali: Ústavnoprávny výbor Národnej rady Slovenskej republiky a Výbor Národnej rady Slovenskej republiky pre sociálne veci. Za gestorský výbor navrhujem Výbor Národnej rady pre sociálne veci a odporúčam, aby predmetný návrh zákona výbory prerokovali do 11. júna 2021 a v gestorskom výbore do 14. júna 2021. Prosím, pán predseda, otvorte všeobecnú rozpravu.
Dzurinda, Mikuláš, minister zahraničných vecí SR (2011-10-18):
Ďakujem veľmi pekne, vážený pán predseda Národnej rady, panie poslankyne, páni poslanci. Myslím, že všetci si veľmi dobre uvedomujeme nielen fakt, že Slovensko sa stalo členským štátom Európskej únie, Severoatlantickej aliancie, je spolu, súčasťou Organizácie pre bezpečnosť a spoluprácu v Európe, je členom Organizácie Spojených národov, ale že si uvedomujeme aj skutočnosť, že z týchto členstiev vyplývajú pre nás niektoré úlohy a povinnosti, okrem iného podieľať sa aj na mierových misiách vo svete. Takéto mierové misie organizuje Organizácia Spojených národov, Severoatlantická aliancia, ale aj Európska únia. Boli sme zvyknutí, keď sme hovorievali o mierových misiách, že hovoríme o ozbrojených zložkách, že hovoríme o vojakoch, o policajtoch, o colníkoch. Vývoj ale preukázal, že nastoliť mierové pomery a pomáhať rozvíjať občianske spoločnosti, to je úloha nielen ozbrojených zložiek, ale stále viac aj civilných misií alebo civilných zamestnancov. Téma, ktorá vyústila v návrh tohto zákona, je teda staršieho dáta. Nie je to záležitosť ani tohto mesiaca, ani tohto roku. Prvým uceleným dokumentom bola Koncepcia účasti Slovenskej republiky v civilnom krízovom manažmente Európskej únie v júli 2005, ktorá naštartovala spoluprácu príslušných relevantných rezortných inštitúcií v danej oblasti. Na túto koncepciu nadviazal návrh na zefektívnenie účasti civilných expertov v aktivitách krízového manažmentu mimo územia Slovenskej republiky, ktorý prijala vláda v januári v roku 2010. Teda návrh zákona priamo je výsledkom uznesenia vlády Slovenskej republiky č. 48 z 19. januára 2010, ktorým vláda uložila ministerstvu zahraničných vecí v spolupráci s ďalšími relevantnými ústrednými orgánmi štátnej správy tento návrh zákona vypracovať a predložiť. Je to teda komplexný rámec toho, ako postupovať v jednotlivých rezortoch, ktoré majú ambíciu, ale aj kapacitu, predovšetkým ľudskú, príslušných expertov podieľať sa na týchto mierových misiách. Zákon nie je nijako obsiahly. Vymedzuje postavenie civilného experta, jeho prípravu, spôsob jeho vysielania, jeho postavenie a, samozrejme, aj financovanie. A tým by som toto úvodné slovo aj skončil. To financovanie, samozrejme, znamená, že každý expert niečo stojí, ale výdavky na týchto expertov, ktorí budú vysielaní alebo pri ktorých je zámer ich na mierovú misiu vyslať, tieto náklady si relevantné rezorty plánujú vo svojich kapitolách, pričom vzniká koordinačný útvar, ktorý zabezpečuje to, aby experti boli vysielaní v súlade so zahranično-politickými prioritami. Ale rozpočtovo náklady týchto vysielaných expertov budú zabezpečovať jednotlivé rezorty v rámci svojich rozpočtových kapitol. Pán predseda Národnej rady, všetko z mojej strany v úvodnom slove.
Laurenčík, Milan, podpredseda NR SR (2020-04-23):
Presne som mu to hovoril, ale keď už vstal, tak stihol to do dvoch minút. Ďakujem. Ďalší prihlásený do rozpravy je pán poslanec Svrček. Nech sa páči, máte slovo.
Liba, Peter, poslanec NR SR (2023-06-22):
Vážený pán predsedajúci, predkladám spoločnú správu výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 60/2018 Z. z. o technickej normalizácii v znení neskorších predpisov, tlač 1551, v druhom čítaní. Národná rada uznesením č. 1622 z 18. apríla 2023 pridelila predmetný návrh zákona na prerokovanie týmto výborom: ústavnoprávnemu výboru a výboru pre hospodárske záležitosti. Určila zároveň výbor pre hospodárske záležitosti ako gestorský výbor a lehoty na prerokovanie predmetného návrhu zákona v druhom čítaní vo výboroch. Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili gestorskému výboru v určenej lehote žiadne stanovisko k predmetnému návrhu zákona. Návrh zákona odporúčali Národnej rade schváliť: ústavnoprávny výbor uznesením č. 797 z 8. júna 2023 a výbor pre hospodárske záležitosti uznesením č. 459 z 8. júna 2023. Z uznesení výborov Národnej rady uvedených pod bodom III tejto správy vyplývajú 3 pozmeňujúce a doplňujúce návrhy. Gestorský výbor odporúča hlasovať o bodoch 1 až 3 spoločne s odporúčaním schváliť. Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona odporúča Národnej rade Slovenskej republiky vládny návrh zákona schváliť v znení pozmeňujúcich a doplňujúcich návrhov uvedených v tejto spoločnej správe, ktoré gestorský výbor odporúčal schváliť. Spoločná správa výborov o výsledku prerokovania návrhu zákona v druhom čítaní bola schválená uznesením výboru pre hospodárske záležitosti č. 475 z 13. júna 2023. Týmto uznesením ma výbor zároveň poveril predložiť návrhy v zmysle príslušných ustanovení rokovacieho poriadku Národnej rady Slovenskej republiky. Pán predsedajúci, otvorte, prosím, rozpravu.
Simon, Zsolt, poslanec NR SR (2018-05-23):
Ďakujem pekne. Vážený pán predsedajúci, vážená pani ministerka, kolegyne, kolegovia, kde začať? Bezpochyby asi v tejto sále nenájde človek, ktorý by súhlasil s tým, že niekto bude beztrestne týrať zvieratá. Chcem úvodom prehlásiť, že s takýmto konaním alebo neľudským, nehumánnym prístupom ku zvieratám v žiadnom prípade nesúhlasím. Nepatrím do tejto kategórie. Ale úprimne musím povedať, že pri schvaľovaní tohto návrhu zákona viac rezonuje marketing ako obsah tohto návrhu zákona. Pod pokličkou „zviera nie je vec“ sa chce presadiť veľa zlých vecí, a preto tento návrh nepodporujem. Pani kolegyňa Antošová vystupovala teraz, že nerobme veci horúcou ihlou. Kolega Bernaťák, ešte keď ste išli vystupovať, písal pozmeňujúci návrh. Tento návrh zákona mal byť prerokovaný vo štvrtok. Bol preložený ako posledný bod. A dnes ešte píšete, robíte pozmeňujúce návrhy, ešte ich nemáte všetky hotové. Je to dôkaz o tom, že veci robíte na poslednú chvíľu a nie úplne najlepšie. Ja tento návrh zákona považujem za odborné zlyhanie, ale dobrý marketing. Pani kolegyňa Antošová tu vystúpila a hovorila o tom, že zviera už nebude vec. Hovorila o tom, že zviera podľa rímskeho práva bude objektom práva. (Ruch v sále a prerušenie vystúpenia predsedajúcim.)
Figeľ, Ján, podpredseda NR SR (2015-11-19):
Ďakujem pekne. Pán navrhovateľ, chcete vystúpiť? Nech sa páči.
B. Bugár, podpredseda NR SR: (2006-02-09):
I. Hopta, poslanec: ... sa zúčastní týchto volieb. Ďakujem vám.
Grendel, Gábor, podpredseda NR SR (2021-05-12):
Pán poslanec Richard Nemec s faktickou poznámkou.
Figeľ, Ján, podpredseda NR SR (2012-10-24):
Ďakujem pekne za vystúpenie, na ktoré sú faktické poznámky. Prihlásili sa pani Tomanová, Gabániová, Nachtmannová a pán kolega Jasaň. Uzatváram možnosť. Nech sa páči, pani Viera Tomanová.
Bugár, Béla, poslanec NR SR (2016-02-11):
Ďakujem za slovo. No, pán minister, ja si myslím, že nie je pravda tá vaša veta, čo ste povedali, citujem: „V plnom rozsahu si uvedomujem dôležitosť zdravotníctva.“ Ak by ste si to uvedomili, tak minimálne to, čo máme v tom druhom bode, o čom rokujeme, tam by ste sa venovali nie fajčeniu, ale tomu, ako zastabilizujete postavenie zdravotných sestier pozornosť. (Potlesk.) Viete, ak hovoríte o tom, že znižujete zadlženie nemocníc, len za vašej vlády, o 250 mil. viac ste zadlžili nemocnice. Tak, prepáčte, aspoň tu teda nehovorte nepravdy, aby som nepovedal niečo iné. Pravdou je, že zdravotnícki pracovníci majú len 80 % priemernej mzdy. To je najmenej v porovnaní s takýmito pracovníkmi z krajín OECD. A, prepáčte, ak vy hovoríte, že zdravotná starostlivosť je zabezpečená, tak pravdou je aj to, že ak tu chýba čo len pár sestričiek, tak je problém na oddeleniach napríklad v noci, aby aspoň dve z nich na celom oddelení sa starali o, povedzme 16, pacientov. Toto je pre vás všetko zabezpečené? Ale poviem vám ďalšie čísla. My dávame do zdravotníctva vyše 17 % zdrojov z verejných zdrojov, najviac z krajín Európskej únie. Viete, v čom je problém? Vysvetlite, ako je možné, že tu kým v iných štátoch 80 % ide na zdravotnú starostlivosť, u nás na Slovensku je to len 45 %, pričom 32 % ide na nešpecifikované platby. Čo sú nešpecifikované platby, pán minister? Keď v iných normálnych štátoch, normálnych, ešte raz, kde minister, samozrejme, sa stará o zdravotníctvo, maximálne 8 % ide na nešpecifikované platby, to u nás je 1,7 mld. eur, by tu stačilo nielen pre tie sestričky. (Potlesk.)